叔文再用韻賦詩亦復用韻答叔文兼呈伯玉昆仲
作者：趙蕃
朝代：宋

paragraphs: 杜陵心喜歸茅宇，無復長安歎今雨。
事雖聊向朱阮論，身蓋自與稷契許。
胡爲流落不稱意，長鋏貂裘遍南土。
我嘗細把遺詩讀，大半悲傷聞戰鼓。
徒空至德至大歷，田車竟絕維庚午。
區區清{酉栗}與肥羊，何似松根茯苓煮。
是翁獨破念吾廬，太息明光誰避暑。
詩窮如是僅得名，欲作詩人寧易語。
要呼同志共討論，客裏那知酒家嫗。
便從甕側覓茂世，誰復尊中似文舉。
共將嶮韻搜崛奇，要逼蛟龍起飛舞。